My Dag | SkalkSkryf
Mei 2, 2012 deur Louwie
My-dag en jou dag, en almal se dag, maar eintlik weet niemand regtig meer waaroor dit gaan en wat om daarmee te maak nie. Behalwe natuurlik om te gaan shop, of om lawwe politieke praatjies van verhoë af te maak. Dan word dit ter plaatse altoos verwar met die ander reeds erg gehawende (gewaande?) feesdag, Vryheidsdag.
Steeds onvry, en met donker, dreigende onweerswolke oor die bietjie vryheid wat oorgebly het, is werkersdag net maar dit vir ons gewone mense wat ons brood in die aangesig van `n banale lot vakansiedae probeer verdien … `n gewone werkdag.
Wat baie duidelik is op hierdie My-dag, is dat die wêreld nog nie beskaafd genoeg is om Kommunisme te laat werk nie. Met die heersende grypsug, eiegeregtigheid, onverdraagsaamheid en liefdeloosheid is die kanse bitter skraal dat dit binne die volgende duisend jaar beter sal gaan.
En tog … in Beeld vandag die roerende storie van die boer in Zim: “My plaas is nie al dié haat werd.”
Henry Jackson skryf `n roerende brief aan sy mense na sy plaas op 24 April brutaal van hom afgevat is en aan Philemon gegee is. Henry se reaksie; “Watter getuienis leef ons uit as ons met siedende woede reageer? Hoe is ons (as gelowiges) dan beter as die wêreld?”
Aan Philemon sê hy: “Ek sal nie bitter of kwaad vir jou wees nie.”
“Ek wil jou seën as jy die plaas oorneem. Ek wil jou help sover ek kan.”
Hy sê: Ek sal nie `n stuk grond probeer behou en my kosbare vrou in gevaar stel en aan verskrikking blootstel nie. Sy is baie meer werd as dit.”
Henry glo onwrikbaar dat sy Here vir hom iets beter sal gee as wat hy gehad het. Hy glo ook dat jy nie die oorlog van rassehaat met haat kan wen nie, maar slegs met liefde en vergifnis.
In the world which no one owns,
(Li Po ;701-762)
Mag Henry en Philemon vrede vind.
Posted in Louwie | Tagged Plaasgrypers, Politiek, vrede, Zim | 7 Kommentaar
op Mei 3, 2012 at 10:17 vm Joh
Dankie vir hierie stukkie inspirasie.
Die probleem is altyd lat dit makliker is om af te daal na ‘n laer vlak as om op te styg na ‘n hoër een.
op Mei 3, 2012 at 6:55 nm Louwie
Jy is heeltemal reg met daai een Joh. Ek hou asem op om te sien hoe die ding gaan loop. Met of sonder die bystand van `n Hoër hand het ek my bedenkinge.
Ek lees nou Ds. Julian Muller se boek “Om te mag twyfel”. Ek dink dit het betrekking op Henry, goeie gelowige siel wat hy mag wees.
op Mei 3, 2012 at 7:27 nm Joh
Ek hoop van ganser harte dit is Henry beskore om ten minste op sy huidige vlak te bly, en net miskien die volgende trappie te mag klim.
op Mei 4, 2012 at 4:23 nm Son
Mag die leeu en die lam langs mekaar gaan lê
op Mei 4, 2012 at 8:45 nm Louwie
Joh, dit lyk die hoop beskaam. In vandag se Beeld blom die ou onbeskaamd Christelik oor sy “oorwinning” (voorlopig) oor die vyand.
Ek mag verkeerd wees. Ek hoop ek is.
op Mei 4, 2012 at 8:49 nm Joh
op Mei 4, 2012 at 8:55 nm Louwie
Son, soos bo gesê, dit is dan dalk eerder die luiperd en die hond wat langs mekaar lê. Nie een kan die ander vertrou nie. Elkeen het sy eie motiewe en instinkte.
Henry se; “God gaan vir my iets baie beter gee as wat ek gehad het” dui op `n baie onvolwasse godsdiens wat bedryf word. Dit bekommer my.